Labelu’r Corff- Taflen Awgrymiadau i Hwylusydd

* Pidyn – yn cynnwys meinwe sbyngaidd sy’n hongian y tu allan i’r corff rhwng coesau rhywun. Mae gan rai pidynnau flaengroen dros ben y pidyn i amddiffyn y rhan sensitif hon. Mae’n bwysig tynnu’r blaengroen yn ôl yn ysgafn i lanhau oddi tano pan fyddwch chi’n ymolchi. Mae’n bosibl y bydd blaengroen rhai pobl wedi cael ei dynnu yn ystod llawdriniaeth gan feddyg am resymau meddygol neu grefyddol.
* Wrethra – tiwb yw hwn sy’n rhedeg y tu mewn i bidyn, yn cysylltu â’r bledren a dwythellau’r sberm. Mae’n cludo wrin (pi-pi) allan o’r corff. Gall hefyd gludo sberm allan o’r corff drwy’r pidyn.
* Ceilliau – mae gan bobl ddau o’r rhain ac maen nhw’n hongian y tu allan i’r corff wrth ochr y pidyn. Dyma lle mae sberm yn cael ei wneud a’i storio. Mae sberm yn rhywbeth sydd ei angen i wneud babi. Fel y pidyn, mae’r ceilliau yn sensitif iawn i gael eu cyffwrdd.
* Dwythellau’r Sberm – mae’r rhain yn helpu i drosglwyddo sberm o’r ceilliau allan i’r pidyn
* Chwarennau – (chwarren brostad) mae hon yn gwneud yr hylif sy’n helpu’r sberm i deithio i’r pidyn. Gelwir yr hylif yn semen.
* Ofari – mae gan bobl ddau o’r rhain a dyma lle mae’r wyau’n cael eu storio yng nghorff rhywun. Mae angen yr wyau i helpu i wneud babi.
* Y tiwb ffalopaidd – mae gan bobl ddau o’r rhain. Maen nhw’n cysylltu’r ofari â’r groth. Dyma lle mae wy yn cael ei ffrwythloni os yw sberm yn bresennol.
* Croth – weithiau, mae hefyd yn cael ei galw’n wterws. Dyma lle gallai babi dyfu pe bai rhywun yn feichiog.
* Ceg y groth – mae hon yn gweithredu fel rhwystr i atal unrhyw beth rhag mynd i mewn i’r corff drwy’r wain. Mae twll bychan iawn ynddi i ganiatáu i’r sberm fynd i mewn neu i waed y mislif ddod allan.
* Gwain – tiwb sy’n cysylltu’r groth a cheg y groth â’r tu allan i’r corff.
* Fwlfa – yw’r rhan ar du allan yr organau rhywiol (yr hyn y gallwch ei weld)

Rydym yn aml yn cyfeirio at yr organau rhywiol allanol (y darnau y gallwch eu gweld) fel y wain, ond mewn gwirionedd, yr enw arni yw’r fwlfa. Y wain yw’r tiwb cyhyrog y tu mewn i’r corff sy’n arwain o geg y groth (agoriad y groth) i’r fwlfa.

* Mons Pubis. Dyma’r ardal uwchben y labia, lle gallai pobl fod â blew piwbig.
* Wrethra. O dan y clitoris, byddwch yn gweld dot bach neu hollt sef agoriad eich wrethra ac o ble y byddwch yn pi-pi/gwneud dŵr.
* Labia. Mae 2 ran i’r labia. 1) Labia allanol – gallai’r rhan hon fod wedi’i gorchuddio â blew piwbig ac yn aml â mwy o gnawd, 2) Labia mewnol – nid yw’r rhan hon yn cynnwys unrhyw flew piwbig. Gall maint ac ymddangosiad corfforol y labia amrywio o berson i berson a does dim ffordd gywir neu anghywir iddi edrych.
* Clitoris. Ym mhen uchaf eich labia, o dan y Mons Pubis, fe welwch y clitoris sy’n edrych fel chwydd bach siâp pysen, gyda chwfl o groen yn ei orchuddio. Unig bwrpas y clitoris yw rhoi pleser rhywiol. Mae’r clitoris yn llawn nerfau, sy’n golygu y gall fod yn hynod sensitif i gyffyrddiad.
* Gwain. Agoriad y wain yw’r man lle daw gwaed ohono yn ystod mislif a dyma lle gallwch roi tamponau neu gwpanau yn ystod mislif.
* Anws. Mae i’w weld dan agoriad y wain a drwy’r rhan hon yr ydych chi’n gwneud pŵ/pasio ysgarthion.